REGULAMENTUL (CE) NR. 1167/2009 AL COMISIEI
din 30 noiembrie 2009
de refuzare a autorizării anumitor mențiuni de sănătate înscrise pe produsele alimentare și care se referă la reducerea riscului de îmbolnăvire și la dezvoltarea și sănătatea copiilor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 17 alineatul (3),
întrucât:
(1)
În temeiul Regulamentului (CE) nr. 1924/2006, mențiunile de sănătate înscrise pe alimente sunt interzise, cu excepția situațiilor în care ele sunt autorizate de Comisie în conformitate cu regulamentul respectiv și incluse într-o listă cu mențiuni permise.
(2)
Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii din sectorul alimentar autorității naționale competente a unui stat membru. Autoritatea națională competentă trimite cererile valabile mai departe Autorității Europene pentru Siguranța Alimentară (EFSA), denumită în continuare „autoritatea”.
(3)
După primirea unei cereri, autoritatea informează fără întârziere celelalte state membre și Comisia cu privire la cerere și emite un aviz referitor la mențiunea de sănătate în cauză.
(4)
Comisia ia o decizie cu privire la autorizarea mențiunilor de sănătate, ținând cont de avizul emis de autoritate.
(5)
La 13 februarie 2009, Comisia și statele membre au primit de la autoritate patru avize cu privire la cereri de autorizare a unor mențiuni de sănătate. La 16 martie 2009, Comisia și statele membre au primit de la autoritate un aviz cu privire la o cerere de autorizare a unor mențiuni de sănătate.
(6)
Două avize s-au referit la cereri privind mențiunea de sănătate referitoare la reducerea riscului de îmbolnăvire, în temeiul articolului 14 alineatul (1) litera (a) din Regulamentul (CE) nr. 1924/2006, iar trei avize s-au referit la cereri privind mențiunile de sănătate referitoare la dezvoltarea și sănătatea copiilor, în temeiul articolului 14 alineatul (1) litera (b) din Regulamentul (CE) nr. 1924/2006. Între timp, una dintre cererile de autorizare a mențiunilor de sănătate va face obiectul unei decizii ulterioare.
(7)
În urma unei cereri din partea societății UNICER Bebidas de Portugal SGPS, prezentată în temeiul articolului 14 alineatul (1) litera (a) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind efectele apei minerale Melgaço® asupra reducerii glicemiei (Întrebarea nr. EFSA-Q-2008-219) (2). Mențiunea de sănătate propusă de solicitant a fost formulată după cum urmează: „Consumul regulat de apă minerală Melgaço reduce hiperglicemia”.
(8)
Pe baza datelor prezentate, autoritatea a concluzionat că nu a fost stabilită o relație cauză-efect între consumul de apă minerală Melgaço® și efectul menționat. În consecință, având în vedere că mențiunea de sănătate nu îndeplinește cerințele din Regulamentul (CE) nr. 1924/2006, ea nu ar trebui autorizată.
(9)
În urma unei cereri din partea societății Ocean Spray International Services (UK) Ltd, prezentată în temeiul articolului 14 alineatul (1) litera (a) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind efectele produsului Ocean Spray Cranberry Products® asupra infecției tractului urinar la femei (Întrebarea nr. EFSA-Q-2008-117) (3). Mențiunea de sănătate propusă de solicitant a fost formulată după cum urmează: „Consumul regulat a două porții zilnice din produsul Ocean Spray, fiecare porție conținând, în general, 80 mg de proantocianidine din merișoare, ajută la reducerea riscului de infecții ale tractului urinar la femei prin inhibarea aderenței anumitor bacterii în tractul urinar”.
(10)
Pe baza datelor prezentate, autoritatea a concluzionat că nu a fost stabilită o relație cauză-efect între consumul produsului Ocean Spray Cranberry Products® și efectul menționat. În consecință, având în vedere că mențiunea de sănătate nu îndeplinește cerințele din Regulamentul (CE) nr. 1924/2006, ea nu ar trebui autorizată.
(11)
În urma unei cereri din partea societății Soremartec Italia S.R.L., prezentată în temeiul articolului 14 alineatul (1) litera (b) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind efectele produsului Kinder Chocolate® asupra creșterii (Întrebarea nr. EFSA-Q-2008-283) (4). Mențiunea de sănătate propusă de solicitant a fost formulată după cum urmează: „Kinder chocolate, ciocolata care favorizează creșterea”.
(12)
Pe baza datelor prezentate, autoritatea a concluzionat că nu a fost stabilită o relație cauză-efect între consumul produsului Kinder Chocolate® și efectul menționat. În consecință, având în vedere că mențiunea de sănătate nu îndeplinește cerințele din Regulamentul (CE) nr. 1924/2006, ea nu ar trebui autorizată.
(13)
În urma unei cereri din partea societății Plada Industriale S.R.L., prezentată în temeiul articolului 14 alineatul (1) litera (b) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind efectele preparatelor de continuare cu constituenți bioactivi asupra tulburărilor intestinale (Întrebarea nr. EFSA-Q-2008-270) (5). Mențiunea de sănătate propusă de solicitant a fost formulată după cum urmează: „Ajută la reducerea tulburărilor intestinale minore (precum colicile, constipația, simptomele digestive)”.
(14)
Pe baza datelor prezentate, autoritatea a concluzionat că nu a fost stabilită o relație cauză-efect între consumul de preparatele de continuare cu o combinație fixă de galacto-oligozaharide cu catenă scurtă, lapte acidulat, nucleotide și beta-palmitat și efectul menționat. În consecință, având în vedere că mențiunea de sănătate nu îndeplinește cerințele din Regulamentul (CE) nr. 1924/2006, ea nu ar trebui autorizată.
(15)
La stabilirea măsurilor prevăzute în prezentul regulament, au fost luate în considerare comentariile din partea solicitanților și ale publicului, primite de Comisie în temeiul articolului 16 alineatul (6) din Regulamentul (CE) nr. 1924/2006.
(16)
În conformitate cu articolul 28 alineatul (6) din Regulamentul (CE) nr. 1924/2006, mențiunile de sănătate formulate în temeiul articolului său 14 alineatul (1) litera (b) și neautorizate printr-o decizie în conformitate cu Regulamentul (CE) nr. 1924/2006 pot fi folosite în continuare timp de șase luni de la adoptarea prezentului regulament. Cu toate acestea, întrucât cererile în cauză nu au fost formulate înainte de 19 ianuarie 2008, cerința prevăzută la articolul 28 alineatul (6) litera (b) nu este îndeplinită și perioada de tranziție prevăzută la articolul respectiv nu este aplicabilă. În consecință, ar trebui prevăzută o perioadă de tranziție de șase luni pentru a permite operatorilor economici din sectorul alimentar să se adapteze cerințelor descrise în prezentul regulament.
(17)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Mențiunile de sănătate enumerate în anexa la prezentul regulament nu se includ în lista comunitară a mențiunilor permise prevăzută la articolul 14 alineatul (1) din Regulamentul (CE) nr. 1924/2006.
Cu toate acestea, mențiunile de sănătate formulate în temeiul articolului 14 alineatul (1) litera (b) din Regulamentul (CE) nr. 1924/2006 și indicate în anexa la prezentul regulament pot fi utilizate în contiuare timp de șase luni de la intrarea în vigoare a prezentului regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2009.